“Sy is nie gestrem nie; sy het net ander uitdagings,” sê Verna en vee liefdevol oor haar dogtertjie se wang. Mienke word op 31 Januarie een jaar oud, maar haar nekkie is so slap soos ’n pasgeborene s’n.
Haar verhaal het derduisende Suid-Afrikaners aangegryp toe ’n vriendin van die gesin op Facebook daarvan vertel en ’n aanlyn groep, Please Pray for Mienke, begin. Dit het reeds meer as 40 000 volgelinge.
Toe Mienke drie maande later by die dood omdraai nadat sy gestik het, is sy eers in ’n hospitaal in Midrand behandel, waarna sy rehabilitasie in ’n ander Gautengse hospitaal ondergaan het.
Soggens is sy net voor vyfuur op en net ná ses ry sy om Leané kleuterskool toe te neem. Zamoné en Mienke gaan na ’n dagmoeder wat al “nes ’n ouma vir hulle is”.
Twee blonde dogtertjies kom in hul feetjierokkies verbygefladder. ’n Laggie borrel uit Zami se maag terwyl haar ousus haar jaag, maar klein Mienke maak nie ’n geluid nie.
“Ons het nog nooit geld gevra nie. Ons stuur die mediese rekeninge na die prokureurs en hulle betaal dit. Ons weet nie eens hoeveel in die rekening is nie,” sê Ryno.
“Haar lag. Sy’t so ’n hees stem, en wanneer sy lag, skud sy,” vertel Verna oor haar dogtertjie. Ryno se oë word rooi en hy kyk af. “Ja, sy’t so ’n husky stem,” beaam hy en staan op om te gaan kyk hoekom die ander twee kinders so stil is in hul kamers.
Op die boonste verdieping is Mienke se kamer net soos haar sussies s’n in pienk getooi. ’n Onlangse foto van haar staan op die bedkassie met die woorde “A miracle was born”. In die hoek staan ’n skopfietsie en ’n hobbelperdjie en wag op die blye dag dat sy daarop sal kan ry.